הכל התחיל מחלום שרצה להתגשם מעצמו..
הכל החל בשנת 2015 כשארבעה מאיתנו, שהיו בזמנו סטודנטים ומרצים במכללה האקדמית תל חי, נכחו בהרצאה על יערות מאכל.
הבנו שיערות מאכל הם אקו-סיסטמות מגוונות ועשירות שמשמשות גורם משקם בשימור מים, אדמה וחיי הבר ולכן החלטנו לממש את התובנות הללו.
ביוני 2016 נוסד באופן רשמי "יערות מאכל בגליל", תוך חשיבה על דור העתיד, לקדם ולטעת יערות מאכל כשיטת חקלאות אורגנית אלטרנטיבית המחקה אקו-סיסטמה טבעית של יער.
החזון שלנו כולל דאגה לקרקעות ציבוריות, השבת האיזון לאקו-סיסטמה הגלילית ולהפוך את האזור למוביל בחקלאות ברת קיימא וליצרן של מזון בריא לקהילה המקומית.
לאחר שאיתרנו קרקע מתאימה וקבלנו היתר מהמועצה האזורית לטפח ולדאוג לה אנו נוטעים את היער הראשון שלנו. היער פתוח לקהילה ומתפקד כמרכז לחינוך ולתיירות אקולוגית. אנחנו מתכננים ושותלים אקו-סיסטמות משקמות, מקיימים אירועים וסדנאות ומפעילים תוכנית התנדבות.
ניסחנו את החזון הקולקטיבי ומטרותינו והעמותה שלהו כוללת כעת 30 חברים ומעל 50 פעילים ומתנדבים.
מזה כשלוש שנים אנו פועלים להקמת יערות מאכל בגליל, לשם כך התגבשנו, הקמנו עמותה והגדרנו את מטרותיה, פעלנו לרוב בהתנדבות, וגם מתוך תשוקה לנושא, תשוקה להפוך את העשייה הזו שלנו גם לבת קיימא בכל הרמות- כדי שיהיו יערות לדורי דורות ונוכל אנחנו לראות ברכה בעמלנו ובהגשמת חלומותינו, ובעיקר מתוך אהבה לרעיון, מחויבות למטרה ואמונה בדרכנו.
תוך כדי כך הכרנו והתגבשנו, התאהבנו ונשארנו, נפרדנו מחברים לדרך שהמשיכו הלאה בחייהם ובדרכם (בינתיים) וצירפנו אלינו חברים חדשים שהולכים איתנו קדימה בהמשכה של דרך זו.
כדי לתמוך בצמיחה ולתעל אותה לאפיקים ברורים, מוגדרים מובחנים מתואמים ומוסכמים, עולה הצורך לכתוב ולשתף, ויחד לחשוב על נקודות הציון הבאות בהן עלינו לעבור ודרכי פעולתנו כיחידים וכקבוצה פעילה קהילה מתרחבת ותומכת.
קהילת יערות מאכל בגליל היא מגוונת, שוויונית, דמוקרטית, פתוחה ואוהבת אדם אדמה יער וסביבה.
פעילויות הקהילה ביער נוגעות בכל תחומי החיים כמו הזמן, חלומות, חיים לידה ומוות, אוכל, תרבות ואומנות, ספורט, העצמה, ריפוי, ופעילות חקלאות בת קיימא חינוכית ומעשירה, ומהוות כר פורה ואבן שואבת ליצירת קשרים ורשת חברתית תומכת ליערות המאכל, לקהילה, לעמותה ולזולת.
יער מאכל מכיל בתוכו את קהילת היער אשר מטפחת ומזינה אותו באהבה ועבודת אדמה מתמשכת.
כל החברים בקהילת יערות מאכל בגליל פועלים בהתנדבות, מתוך מרצם, רצונם וזמנם החופשי.
מתוך כך נדרשת מאיתנו עבודה משותפת, ריכוז מאמץ גדול בזמן קצר לביצוע העבודות השונות ביער: שימור נגר, שתילות, הקמת מרחבי התכנסות, פתיחת שבילים, סלילת מערכות השקיה וכו.
את כל העבודות הללו אנחנו עושים ביחד, מקשה אחת, רקמה אנושית אחת בה כל חברי הקהילה ומתנדבים אקראיים נוספים, נותנים יד למען מטרה נעלה מאיתנו כיחידים, לטובת היער.
אירועי הפרמבליץ הם כיף גדול לכולנו, לפגוש את החברים, לעבוד כתף אל כתף, לאכול יחד, לצחוק יחד ולקבל השראה להמשך העשייה.
בכל יער טבעי קיימת קהילה תומכת בדמות 'חברי' היער- צמחים ובעלי חיים. קהילת היערות, הנוכחי והעתידיים לבוא בגליל הם פעילי העמותה, צוות המייסדים, המתנדבים והפעילים הנוכחים. כולם מהווים מקשה אחת פועמת וחייה של עשייה.
כדי לאפשר לקהילה הזאת להשאר פתוחה ומזמינה לאנשים חדשים וכוחות מחודשים, הקמנו את העמותה, הארגון המייצג שלנו, בה כל ההחלטות מתקבלות בצורה של שיח דמוקרטי הוגן, לכולם זכות ויכולת להיות חלק ולהשפיע, ללא היררכיה והובלת יחידים אלא תנועה קבוצתית מגובשת. אנחנו דואגים בראש ובראשונה ל'בריאות הצוות' ולגיבושו על ידי פגישות צוות חודשיות, אירועי כיף ביער ופעילויות נוספות, דבר היוצר שותפות אמת מתוך חברות ואהבה הדדית. כך נוצרת הפרייה פנים צוותית אשר מהדהדת החוצה מהקהילה שלנו אל כל אחד מיערות המאכל בגליל.
1. אחת לשבוע מתאספים כ20-10 מתנדבים שונים, תושבי האיזור, פנסיונרים, סטודנטים, תלמידות תיכון, צוערי מכינה קדם צבאית ומתעניינים נוספים ליום עבודה משותף ביער מאכל. כל יום שני, מהבוקר ועד החשכה.
2. אחת לחודשיים מתבצע סיור פתוח לקהילה עם תוכן מקצועי שקשור לטבע וסביבה. לאירועים אלו מגיעים כ 50 – 100 תושבים מקומיים מאצבע הגליל באופן קבוע בשנתיים האחרונות.
אירועי ט״ו בשבט אחת לשנה, קורסים וסדנאות מעולם החקלאות והקיימות מתקיימות ביער וחושפות את פעילותינו לעוד עשרות מתעניינים.
אחת ממטרות העמותה העיקריות היא שיער המאכל קורן יהווה תשתית איתנה ומלכדת עבור כולם, ותשמש כבסיס ללימוד, חקירה, חדשנות, ופיתוח של כלים וידע תומכי קיימות אזורית ושיקום מערכות אקולוגיות, תוך כדי שתילת יער ציבורי משותף ועידוד תיירות אקולוגית בגליל העליון.
דרך סיורים ופעילות חינוכית קהילתית ביער אנחנו מעלים את המודעות וההיכרות עם צמחי בר אכילים, עורכים סיורי ליקוט וארוחות בשטח, קיימנו מפגש החלפת זרעי חורף, ושתילת יער מאכל שיניב תוצרת אורגנית מקומית וטרייה. כמו כן התקיים ביער קורס נטורופתיה- תזונה טבעית. אנו מקיימים ימי עבודה בהם אנו מסבירים ומלמדים על הטכניקות אותם אנו מיישמים.
אנו מקימים קורסים וסדנאות פרמקלצ'ר – חקלאות בת קיימא, הרצאות לקהילה וסיורים ביער אודות יערות מאכל.
הפעילות החינוכית כוללת פעילויות עם ישובים ומסגרות חינוכיות כגון "שומרי הנחל", "שומרי הגן", חינוך בלתי פורמלי של מועצה אזורית גליל עליון, ועוד.
ביער קורן מתקיימות מידי חודש פעילויות קהילתיות מגוונות וחינמיות, ובהן סיורים, הפנינג ט״ו בשבט – נטיעות ומשחקים, ישיבות צוות הפתוחות לקהל הרחב ולמצטרפים חדשים, פעילויות למשפחות, הרצאות, וכן סדנאות העשרה בתשלום, כדוגמת קורס פרמקלצ'ר וסדנת דרגון דרימינג, המהוות גם הן הזדמנויות להיכרויות והעמקת היחסים והקשרים בקהילה.
סיור קהילתי חינמי לקהילה המקומית פעם בחודש/חודשיים (50-100) משתתפים לכל אירוע. מאות בשנה.
אירוע טו בשבט מוצלח עם עשרות משתתפים ונטיעות עצים.
הוצאת סיורי תיירות אקולוגית משותפים ליער. כל יום שישי קבוצה המונה כ 15-50 משתתפים. מאות תיירים בשנה.
פעילות חינוכית של 'שומרי הגן' במרחבי היער. עשרות ילדים כל שבוע.
מרחב התכנסות למשפחות בחינוך ביתי. כל שבוע מספר משפחות.
קיימנו אירועים קהילתיים בשטח, מפגשים פתוחים ללא תשלום לקהל הרחב, עם תכנים מגוונים לילדים ולמבוגרים, בהם השתתפו עשרות אנשים.
קיימנו הדרכה בנושא יער מאכל לקבוצה של כ 50 משתתפים מחו"ל כחלק מפרוייקט ״מסע״.
לקהילה באמצעות שיתוף התכנים ועידכון על פעילויות.
הקמת יער האם של העמותה "יער קורן" אשר מהווה מקום מחקר ומפגש עבור חקלאות יערנית ויישום טכניקות פרמקלצ'ר (תרבות הקיימות) – נטיעת יער קורן בהמשך לחורשה שניטעה ע"י מתנדבים מקיבוץ הגושרים, ובתיאום עם המועצה האזורית גליל עליון, רשות ניקוז כנרת, קק"ל והרשויות הרלוונטיות לשטח. כאשר הפעילות שאנו ביצענו כוללת עבודות עפר לשימור מי גשמים, התקנה של מערכת השקיה חדשה בתרומה של חברת ״נטפים״ וחברת ״אגם מערכות בקרה״.
כמו כן נטענו וזרענו עצים וצמחייה תומכת, יצרנו אזורי פעילות מותאמים לקבוצות. כלל פעילויות ההקמה נעשות בעזרת מתנדבים מהקהילה, אורחים ומכיניסטים מהמכינה הקדם צבאית במעיין ברוך. נוסף על כך אנו מייעצים ליחידים וקבוצות שמעוניינים להקים יערות מאכל.
נטיעות מעל 200 עצים ושיחים בשנתיים האחרונות.
פעילות חודשית פתוחה לקהילה: נטיעות ביער, ישיבות צוות וסיורי קהילה חינם לקהילה כולל תוכן מקצועי סביבתי. מגוון פעילויות חווייתיות לכל המשפחה, הכוללות פעילות יצירתית ותחושתית המחברת ומתכתבת עם מטרות היער, סדנאות וימי לימוד בשילוב מרצים חיצוניים.
הסתיים מחזור ראשון במתחים היער לקורס פרמקלצ'ר מעמיק בו נכחו כ-19 בוגרים.
ביער המאכל אנו מבצעים סיורי היכרות, יצרנו מערך פעילות אקולוגי המותאם ומוצע לקבוצות וליחידים מרחבי הארץ ומעבר.
סיור הכרות כולל מפגש עם הטבע המקומי, הקהילה שמובילה את הפרויקט והחזון אשר מנחה את פעילות העמותה.
לצורך כך הרכבנו צוות מדריכות, אשר בעזרתן במהלך סיורים ביער אנו מביאים את היבט החינוך הסביבתי, ומעשירים את המבקרים דרך חיבור חוויתי לאדמה, ושיתוף בהבנה והשראה אודות השמירה על ארץ ישראל היפה, והמאמצים האיזוריים המשותפים לשמירה על הנחלים והטבע.
להלן רשימה חלקית של הפעילות התיירותית אקולוגית שביצענו ביער: סיורי היכרות על בסיס שבועי למלון הגושרים, פעילות סטודנטים ממישיגן, פעילויות למשפחות וקבוצות סגורות כגון קורסי מנהיגות וישובים מהאזור (תיירות פנים).
מי יוצא נשכר מעבודתנו?
המרוויחים העיקריים הם הקהילה המקומית, חיי הבר הטבעיים, והדורות הבאים.
ביצירת יערות מאכל המחקים את האקו-סיסטמה המקומית הטבעית אנחנו יכולים להחזיר את האיזון ובה בעת לספק מחסה ועושר לחיי הבר. כתוצאה מקרוב המגוון הביולוגי לפוטנציאל שלו אנחנו יוצרים אקו-סיסטמה יציבה ופוריה יותר.
הפרויקט הנוכחי שלנו "יער מאכל הקורן" נוצר עם ולמען הקהילה.
אנחנו מאפשרים קשר משמעותי עם הקרקע על ידי הצעת מרחב בטבע לארועים חברתיים, פעולות קהילתיות, סיורים מודרכים וסדנאות מקצועיות. יצירת רשת יערות מאכל תספק אויר נקי, אדמה פוריה ומזון אורגני מקומי לקהילה.
בכוונתינו לעזור בעתיד לקהילות אחרות המעונינות בפיתוח יערות מאכל או פרויקטים אקולוגיים אחרים.
בעוד אנו נוטעים אקוסיסטמות שופעות ומשגשגות המנוהלות על ידי הקהילה, המרוויחים האמיתיים הם הדורות הבאים.
הנהלת העמותה מנווטת את הארגון וראשי הצוותים לעבר מטרותינו המשותפות.
אנחנו מקיימים מידי חודש פגישה עם כל חברי העמותה והמתנדבים, בפגישה נידונות פעילויות עתידיות, החלטותינו מתבססות על דיווחים עדכניים ויוזמות שמתקבלות מכל אחד הנוכחים.
כל ההחלטות מתקבלות בהצבעה דמוקרטית בתהליך של שיתוף הידע, הרעיונות, ארוחות צמחוניות ומבט לעתיד.
אנחנו עובדים בצוותים, שנפגשים על בסיס שבועי, במטרה לשתף פעולה בארבעה תחומים: 1. ניהול העמותה. 2. חינוך. 3. תכנון ויערנות. 4. גיבוש הקהילה.
תחומים אלה מנוהלים על ידי ראשי הצוותים שהם מחנכים לקיימות, לחקלאות בת קיימא ולאגרופורסטריה.
אנחנו דואגים לרווחת הצוותים בתמיכה באיכפתיות וביצירת סביבת עבודה רגועה, לדוגמה, כל יום עבודה בשטח מתחיל במדיטציה קצרה המאפשרת יצירת קשר חזק עם הטבע ועם האני הפנימי.
בנוסף אנחנו נותנים הזדמנות שווה לכל מי שמבקש להצטרף לקבוצה לבטא את עצמו.
סביבת העבודה שלנו היא של שוויון, שיתוף וחברות. כל אחד יכול להשתתף במפגשים ולהפוך לחבר פעיל. אנחנו קבוצה של אינדיבידואליים בעלי כישורים מגוונים ושונים שמקבלים החלטות ביחד ומאמינים בריבוי קשרים ושיתופי פעולה.
משאבים טבעיים והתחדשותם הם ערכי הליבה והסיבה להקמת העמותה.
הגליל הוא אזור של חקלאות ותיירות אינטנסיביים שמטביעים חותם כבד על הטבע העדין בחלק זה של ישראל.
יער המאכל הראשון שלנו ממוקם בחלקת קרקע שעלתה באש במהלך הפגזה בעת מלחמה שהתרחשה לפני 10 שנים. אנחנו משלבים ביומימטיקה של הטבע עם טכנולוגיות מודרניות במטרה לשתול ולהקים יער בריא עם כל יחסי הגומלין, המורכבות והיופי שלו.
שיטות אלו מאפשרות לנטעים, להתאקלם ולהגיע למי התהום במהירות כך שהם ישגשגו בכוחות עצמם. כמו"כ אנחנו משתמשים בתכסית גזם מרוסק למנוע אידוי מהקרקע.
על ידי שתילת רשת יערות מאכל, עידוד וחינוך החקלאים המקומיים לחקלאות טבעית והובלת אקו-תיירות כאלטרנטיבה אנחנו משפרים את איכות מי הנחל שיפור שטומן בחובו משמעות רבה, משפר את זיהום האויר ומגדיל את המגוון הביולוגי.
בהיותנו אקו-עמותה אנחנו מקבלים בברכה גיוון והמפגשים שלנו פתוחים לכל אחד, הקבוצה המובילה מורכבת בעיקר מנשים.
אחת לחודש אנחנו מקיימים פעילות ציבורית בחינם למען הקהילה כך שכל אחד יוכל לקחת בה חלק.
אנחנו מקדמים בברכה רישות חברתי וכל אחד מוזמן להשתתף בעבודתנו השוטפת, ורבים אכן מגיעים לפגישות החודשיות, לארועים ולימי העבודה שלנו.
עבודה משותפת לקידום המטרות הללו היא הדרך הטובה ביותר לשיפור הקשרים החברתיים, החוסן, להחלפת ידע ורעיונות ולהכרות הדדית שהיא מעבר לתיוגים חיצוניים. דאגה לסביבה, למזון, ולטבע מקרב אותנו זה לזה. היער שלנו הוא שטח ציבורי פתוח ונגיש לכולם.
ישראל נמצאת בחזית העולמית של חקלאות הייטק אך ישנם חקלאים עצמאיים שמותירים שטחי קרקע גדולים לא מעובדים, אף עוקרים עצים ומותירים אדמה חשופה, צחיחה ונתונה לנזקי רוחות ושמש. עלויות תחזוקה גבוהות והפער העצום בין המחיר שמשלם הלקוח והתשלום המגיע לידי החקלאי בד בבד עם יבוא הולך וגדל של מוצרים טריים וזולים מעבר לים גורמים לכך שכיום חקלאות בקנה מידה קטן אינה רווחית בישראל. אפילו חברות חקלאיות גדולות יותר נסמכות על עזרה ממשלתית וסובסידיות.
אנחנו מאמינים ביצירת מודל אלטרנטיבי לחקלאות למצוא ולתכנן מודלים חדשים לגידול מזון. המודל הנוכחי של יצירת אקוסיסטמה מגוונת, מתחדשת ויציבה שזקוקה לפחות משאבים ולפחות השקייה לאורך זמן ושאינה מבוססת על כימיקלים, מתאימה יותר לאקלים הישראלי הצחיח ותהיה יציבה יותר כלכלית.כך גם נעודד חקלאות בלתי אמצעית שתחזק את הכלכלה המקומית ואת הקהילה כצרכנים שיכירו את שכניהם ויקנו את מזונם ישירות מהם.
אנחנו שקופים ככל הניתן וכפי שצפוי מאיתנו על פי החוק.
כעמותה אנחנו מחויבים לכתוב ולשלוח לרשם העמותות הישראלי דוח פיננסי שנתי חתום על ידי רואה חשבון ועורך דין.
הנתונים והדוחות שלנו מנוהלים ומוצגים בענן שיתופי שנשמר בגוגל דרייב והוא נגיש לצפייה לכל חברי העמותה.
התקציב השנתי, הדוחות וההחלטות העיקריות מוצגים ומאושרים בפני האסיפה הכללית אליה מוזמנים כל החברים.
אנחנו בקשר קבוע עם הרשויות המקומיות כגון המועצה האזורית גליל עליון, קק"ל, רשות ניקוז ונחלים כנרת, רשות העתיקות, רשות הטבע והגנים הלאומיים.
אנחנו מקושרים ומעודדים על ידי, המכללה האקדמית תל-חי, האגודה הישראלית לפרמקלצ'ר, הפורום הישראלי ליערות מאכל. כמו כן אנחנו בקשר עם בתי ספר מקומיים, מלונות, חוות אורגניות, פרויקטי פרמקלצ'ר.
ובסופו של דבר אנחנו תושבי האזור הפעילים בקהילות שלהם.
היכולת ללמד לחלוק ולהפיץ את הטכניקות שלנו עם כולם היא מאבני היסוד של העמותה.
אנחנו מציעים עזרה לפרויקטים דומים ואנחנו מחויבים לחלוק ולתרום מנסיונינו.
אנחנו מארגנים ארועים לקהלים שונים, כולל לחקלאים, ומספקים בהתנדבות יעוץ לעסקים ובתי ספר על מעבר לקיימות.
אנחנו חונכים ומלווים בעלי קרקעות בהפיכת קרקע חקלאית פגומה לחקלאות מתמשכת בת קיימא.
נשמח להרחיב את שיתוף הפעולה עם חוקרים מהאקדמיה המקומית שיאפשרו לנו להפוך את הידע אודות יערות מאכל לנגיש לחקלאים המקומיים.
מרבית חברי העמותה והפעילים מגיעים מרקע עשיר בתחומי החינוך, הוראה והדרכה יסודית, תיכונית, אקדמית ותיירותית, לצד ניסיון בעבודה מעשית, אקטיביזם סביבתי, התנדבות והתלמדות בחוות אורגניות ואקולוגיות ברחבי העולם. צוות הפעילים המרכזי של העמותה מונה בוגרי החוג למדעי הסביבה ובוגרים מהחוג לחקלאות במכללת תל-חי, אדריכלית נוף, מורי פרמקלצ'ר ועוד. הפעילויות ביער נעשות בשיתוף פעולה עם הקהילה המקומית. אחת לחודש מתקיימת פעילות קהילתית פתוחה כמו שוק החלפת זרעים ושתילי ירקות, סיורים ופעילויות ביער, מבוא לגישות גינון אקולוגיות, שימוש חוזר, איסוף חומרי ריבוי ועוד. כמו כן אנו מארגנים קבוצות מתנדבים שמגיעות לימי פעילות בהדרכתנו ובהם חניכי מכינה קדם-צבאית המגיעים אחת לשבוע לעבודת יערנות. כל שבוע אנו מארחים קבוצות תיירים ממלונות האזור לסיור מודרך ביער. בתקופה זו אנו מגדילים את היקפי הפעילות שלנו ואת היצע הפעילויות, הסדנאות והסיורים. כאשר חלק מהתכנים יהיו בתשלום, זאת על מנת להגשים את המטרות שלנו – הקמת רשת של יערות מאכל בגליל אשר ילוו על ידי בית ספר לקיימות, פרמקלצ'ר ויערות מאכל.